Twee van EFF bedank oor CR17-veldtog | Maroela Media
Tebogo Mokwele. Foto: EFF
Twee lede van die EFF het uit die party en parlement bedank nadat dit aan die lig gekom het dat hulle geld van pres. Cyril Ramaphosa se ANC-presidensiële veldtog in 2017 (CR17) ontvang het.
Floyd Shivambu, adjunkleier van die EFF, het die bedanking van die LP's, Tebogo Mokwele en Nkagisang Mokgosi, bevestig.
Shivambu het die twee se bedankingsbriewe op Twitter gedeel.
Mokwele het gesê haar bedanking kom ná "diep en noukeurige introspeksie" oor die impak van haar verbinding met die president van die ANC en die land waarin daar geldwisseling vir haar persoonlike gebruik was.
Volgens Mokwele het sy tussen 2017 en 2019 R80 000 van Ramaphosa ontvang. "Ek het besluit om die [EFF] die tyd te spaar om my aan 'n dissiplinêre proses te onderwerp. My optrede het die beeld en reputasie van die EFF in dispuut gebring."
Mokgosi voer in haar bedankingsbrief aan dat haar besluit gegrond is op die feit dat sy nie die aard van haar verhouding met die ANC-president bekend gemaak het nie en dat daar ook geldwisseling was.
Sy het erken dat sy ook tussen 2017 en 2019 R80 000 van Ramaphosa ontvang het vir 'n "persoonlike situasie".
Volgens Mokgosi was dit oneerbaar om geld uit die "vyand se kamp" te ontvang en het sy die integriteit van die EFF skade aangedoen.
Shivambu het gesê die bedankings "verteenwoordig superieure vlakke van politieke dissipline" aangesien die vroue "ter wille van die organisasie" besluit het om opsy te staan.
Daar is oor die naweek berig dat prominente ANC-leiers ook derduisende rande deur die CR17-veldtog betaal is.
CR17-veldtog Cyril Ramaphosa EFF
Wat gaan die volgende Scheme wees wat hulle gn uitdink? Ons land is in so n gemors en nie die ANC of EFF stel belang oor SA se voortbestaan nie! Gister was dit R40 000. vandag is dit R80 000 ??! Ramaphosa moet nie eers daarop antwoord nie????
'n Verkleurmannetjie op 'n Smartie-box kan nie halfpad so deurmekaar wees nie. Hierdie land is een groot korrupte nes.
Dis indrukwekkend dat hulle self bedank.
Gaan hulle die geld teruggee?
Het hulle die Prez gaan vra vir geld? Het hy dit vir hulle aangebied?
Die hele spul korruptes inmekaar geweef. Die groot"stryd"wat kamtig gevoer was, was net om die land se geldlaaie oop te kry vir self verryking.